Suomalaismies katosi mystisesti Virossa, löytyi joutomaalta neljä päivää myöhemmin täynnä käärmeen ja punkkien puremia – elossa

Suomalaismiehen vaiheet eivät toistaiseksi ole paikallisten viranomaisten tiedossa.

Saarenmaalainen Meie Maa-päivälehti kertoo verkkosivuillaan, että toukokuussa kadonnut suomalaismies on löytynyt heikossa kunnossa.

Sivuston mukaan suomalainen 68-vuotias mies katosi Kuressaaressa toukokuun alussa ja löytyi neljä päivää myöhemmin Marientalin kaupunginosasta, lentokentän lähistöllä sijaitsevalta joutomaa-alueelta.

Suomessa asiasta ensimmäisenä kertoi MTV.

Meie Maan mukaan maassa maanneen miehen löysivät paikalle sattuneet paikalliset. Lehden mukaan mies oli löydettäessä huonossa kunnossa, sillä hänen kehossaan oli jopa viisi myrkyllistä käärmeenpuremaa sekä 40 punkkia.

Mieheltä ei löytynyt henkilötodistusta tai lompakkoa, ja myös osa miehen vaatteista oli kadonnut.

Lehti kertoo, että suomalaismies toimitettiin paikalliseen sairaalaan, josta hän on päässyt pois tänään tiistaina. Lehden mukaan mies on matkannut tänään takaisin Suomeen, jossa hoitoa tullaan jatkamaan.

Toistaiseksi paikallisilla viranomaisilla ei ole tiedossa mitä miehelle on tapahtunut, tai miten suomalaismies on joutomaalle päätynyt.

Kuressaaren poliisiaseman päällikkö Rainer Antsaar kertoo Iltalehdelle, että tapauksessa ei ole syytä epäillä rikosta, vaan todennäköisempää olisi esimerkiksi sairauskohtaus.